30.11.2018

**Vakavasti tai kroonisesti sairaan potilaan kiireetön suun ja leukojen infektiopesäkkeiden hoito**

**ICD-luokitus**

K01–K13

T84.60

T84.62

Suun, hampaiden ja leukojen alueen kova- ja pehmytkudoksen infektiopesäkkeet

Suun, leukojen ja hampaiden infektiopesäkkeet tulee pääsääntöisesti aina hoitaa. Hoito on erityisen tärkeää silloin, kun potilaalla on vakava tai krooninen sairaus tai vamma. Suunhoidon kokonaisuus aikataulutuksineen suunnitellaan potilaan yksilöllisen tarpeen mukaisesti hoitavan lääkärin ja hammaslääkärin yhteistyönä.

***Esimerkkejä vakavista sairauksista, joiden hoito edellyttää infektiopesäkkeiden hoitamista:***

* sydän- ja verenkiertoelinten sairaudet
* diabetes
* syöpäsairaudet
* krooninen munuaistauti
* maksasairaudet
* vakavat veri- ja verenvuotosairaudet
* reumataudit
* keuhkosairaudet
* suolistosairaudet
* vaikeat synnynnäiset ja hankitut immuunipuutokset

***Esimerkkejä tilanteista, joiden yhteydessä infektiopesäkkeiden hoito on erityisen tärkeää:***

* keinoläppä-, keinonivel- ja useat muut istuteleikkaukset
* tietyt lääkehoidot, esim.
	+ veren hyytymistä ehkäisevä lääkitys
	+ immunosuppressiivinen lääkehoito
	+ solusalpaajalääkehoito
	+ biologinen lääkehoito
	+ antiresorptiivinen lääkehoito
* dialyysihoidot
* elinsiirrot
* pään ja kaulan alueen sädehoito

Suun alueen infektiopesäkkeet voivat olla oireettomia tai ne voivat aiheuttaa mm. kipua, särkyä, turvotusta, tunnottomuutta, ienverenvuotoa, pahaa makua tai hajua. Hoitamattomina infektiopesäkkeet voivat vaarantaa potilaan yleisterveyden tai hankaloittaa sairauden hoitoa.

Infektiopesäkkeiden hoito toteutetaan joko sairaalan suu- ja leukasairauksien yksikössä tai muussa suun terveydenhuollon yksikössä. Hoitopaikan valintaan vaikuttavat seuraavat tekijät:

* sairauden vakavuus
* yleistila ja lääkitys
* tukihoidon tarve, kuten esimerkiksi lääkehoito, verivalmisteet, anestesia tai valvonta
* samanaikainen vakavan tai kroonisen sairauden hoidon tarve
* hampaan, suun ja leuan toimenpiteen vaikeusaste

Katkeamaton hoitoketju varmistetaan kaikissa tilanteissa huomioiden muun muassa purennan kuntoutuksen tarve ja terveyttä edistävä ylläpitohoito.

**Käypä hoito -suositukset:** Hammasperäiset äkilliset infektiot ja mikrobilääkkeet

Suusyöpä

**Työryhmä:** Risto Kontio, Hellevi Ruokonen, Merja Auero, Anja Eerola, Mari Heinonen, Sebastian Kaste, Sakari Kärkkäinen, Marjaana Nissinen, Matti Pöyry, Liisa Suominen

**Yhteyshenkilö:** Merja Auero (merja-liisa.auero@stm.fi)